Jeg har siden 1993 været TDC og nu YouSee-kunde. Jeg har aldrig sprunget til andre selskaber, men jeg er så tæt på efter min ”kundeservice”-oplevelse i dag.
I dag fredag den 28.10. har jeg brugt næsten to timer på at tale i telefon med fem forskellige medarbejdere som ikke løste mit problem, men derimod forværrede det. Jeg har forsøgt at sende en mail, men den må maks. fylde 4000 tegn, min fyldte 3957, men ville stadig ikke lade sig sende, derfor må YouSee læse min klage her på TrustPilot. 
Kl. 14.21 ringer jeg til YouSee, og bruger i første omgang en time og et minut i telefonen. Min henvendelse handler om, at YouSee har sænket datahastigheden på en af vores mobiler. 
Vi har et familieabonnement indeholdende fire telefonnumre. I vores familieabonnement har vi tilsammen 55 GB. Det ene nummer, 21XXXXX0, har åbenbart brugt 15 GB. Det plejer ikke at være et problem, da vi har fælles data. 
Men nummeret modtager en SMS om, at alt data er brugt og hastigheden sænkes. Jeg ringer til jer og taler først med en ung kvinde, der siger, at fælles data ikke gælder vores abonnement. Jeg irriteres, fordi det er lige præcis det, jeg betaler for. 
På selvbetjeningen står klart og tydeligt, at vi tilsammen har 55 GB, og at 21XXXXX0 ikke har brugt nogle af de 55 GB. 
Den unge kvinde stiller mig over til en kollega, Sonja, som ikke tror, at jeg forstår det, jeg læser på min skærm. Jeg bliver ret vred og siger, at jeg gerne vil sende et screenshot, det ønsker hun ikke, men sætter mig på hold. Hun vender tilbage og siger, at hun godt kan se, der er sat speed-drop på nummeret, men hun skal undersøge noget mere. På dette tidspunkt er der gået ca. 25 minutter. 
Jeg siger til hende: ”Er vi enige om, at vi tilsammen har 55 GB i dette abonnement, og hvis det ene løber tør, så kan man trække fra de andre?” 
Hun siger: ”Det er vi fuldstændig enige om. Og indtil nu har I brugt omkring 40 GB i alt, så I har stadig 15 GB tilbage”. 
Hun sætte mig igen på hold, musikken spiller, men 41 minutter inde i opringningen, stopper musikken, og der bliver dødstille. Jeg ringer derfor op fra mit arbejdsnummer, og får en Jeppe i røret, som siger, han kan se, der er gang i sagen. Så begynder musikken igen, og 48 minutter inde i opringningen kommer Sonja i røret og siger, at hun ikke kan løse problemet, men at hun vil sætte 15 ekstra GB ind, og så skulle det virke efter maks. en time. 
Hun siger dog hun vil ringe op 15.50 og tjekke om det virker, fordi hun går kl. 16. Da hun ringer, virker det stadig ikke, men der er endnu ikke gået en time. Så vi ønsker god weekend. I min mailboks ligger nu en ordrebekræftelse fra YouSee. I den står der ”Opsigelse af Fællesdata. Vi har nu fjernet FællesData fra dine mobilabonnementer”. Jeg ringer op igen, fordi jeg ville netop beholde fællesdata. Jeg går igen på selvbetjening. Nu står der 65 GB fællesdata, men YouSee har fjernet to numre, 4XXXXX72 og 23XXXXX0 fra familieabonnementet. Det har jeg aldrig givet tilladelse til.
Den unge mand, Lukas(?), siger, han skal undersøge sagen, men sætter mig snart over til kundeservice. Her står jeg længe som nummer tre i køen, og bliver til sidst nødt til at lægge på, da jeg har en aftale. På det tidspunkt har jeg brugt 19 minutter. 
I bilen ringer jeg igen. Kl. er nu 16.43. Jeg får en medarbejder ved navn Brian fra ”Support” i røret.
Jeg spørger til, hvorfor de to telefonnumre længere ikke er omfattet af Fællesdata, han siger, at det har jeg ikke ret til med det abonnement, jeg har. Jeg siger, at det vil jeg slet ikke diskutere med ham, han skal bare sørge for, at jeg får hastigheden tilbage, fordi trods Sonjas løfte, så er hastigheden stadig langsom. 
Han siger, han vil undersøge det, og jeg overhører hans samtale med en kollege, og de enes om, det er en sag for kundeservice. Jeg afbryder og siger, jeg skal ikke til nogen kundeservice, jeg skal have problemet løst. 

Han siger, han kan se, at vi stadig har 15 GB til rådig, men at der er speeddrop på nummeret, og at det er en administrativ spærring, som kun kan løses af kundeservice, men at de er gået hjem for 20 minutter siden og først kommer på mandag. På det tidspunkt bliver jeg virkelig gal, og siger at det er hans opgave at løse problemet. Men det er han totalt kold over. Af alle de TDC/YouSee-medarbejdere, jeg nogensinde har talt med, er han klart den værste.
Tak for intet ud over en ødelagt weekend!